Kameel – Water – Kameel se gebabbel
On Januarie 21, 2021 Januarie 21, 2021 By KameelIn Uncategorized
Scrapy se Maandag = Wasdag Uitdaging No 42
Water sê Scrapy… en ek krap kop en dink… en dink… en dink. By hierdie tyd weet almal van my liefde vir die see, en om sy branders te ry. Ook dat ek so amper in Richardsbaai verdrink het. Wat meer is daar oor water te sê? Ek gril vandag as ek dink dat ons as kinders in groen slyk en tussen paddavissies in die plaasdam leer swem het. Wanneer die stoomtrein na of van Rhodesië af daar verbykom het, het ons op die damwal gespring en ywerig gewaai. Oooo hoe lekker was dit wanneer die drywer en stoker terugwaai, en die trein begin fluit. Nou dat ek daaraan dink was dit seker vir my twee ouer susters wat dié vertoning was. Maar wag… ek het tiener geword en op sestienjarige ouderdom was my susters nie meer saam nie.
Hoe lief ek ook vir water was, was daar 'n paar noue ontkominge wat my laat besef het dat water nie net speletjies is nie. Ek sien God se hand van beskerming hierin, en kan Hom tot vandag nie genoeg bedank vir sy Genade nie. Antoine, my sus Rika se seun is as kruipende baba deur die tuinier as verdrink uit ons swembad gehaal; hy het oorleef en geen breinskade opgedoen nie. Timothy my oudste seun is tweekeer as kleuter deur vreemdelinge van verdrinking gered. Die derde keer is hy op vyfjarige ouderdom as dood op die bodem van 'n swembad gevind. Daar was 'n koerantberig oor die seuntjie wat as verdrink hospitaal toe is, en wat weer begin asemhaal het. Genade onbeskryflik groot!!! Kenneth het as klein seuntjie amper in die see verdrink; ook daar was 'n vreemdeling die beskermengel. Dan op hierdie erf, toe ons kleinseun wat net kon loop sonder iemand se medewete in die swembad geval het. Daar was net "iets" wat my oor die stoepreling laat loer het, net betyds om hom onder die water te sien verdwyn. Die swembad was daardie jare swart geverf en mens konnie in die water sien nie. Dit het soos 'n ewigheid gevoel om by die swembad uit te kom, en toe klere en al daar in te spring. Nee, water is nie net 'n speelmaat nie.
Partykeer is ek spyt dat skoonseun sy boot verkoop het; alhoewel die riviere nie nou meer so skoon soos vroeër jare is nie. As familie het ons heerlike tye by die water deurgebring. Daar is geski… iets wat ek nooit gedoen het nie. Wat wel heerlik was is om op daardie groot band te sit en agter die boot aangesleep te word. Dit was wild, maar nog wilder wanneer skoonseun net in die rondte begin ry en ek soos 'n tol in die water begin draai. Ek het vir lewe en dood geklou om nie afgegooi te word nie… wat natuurlik skoonseun se doel was. Miskien is dit te danke aan hom wat my kop vandag nog spin.
19 gedagtes oor "Kameel – Water"
Sjoe sjoe. Regtig genade onbeskryflik groot… bly jy is ook nog met ons
Januarie 21, 2021 om 4:03 nm	 Antwoord
Wankelrig maar darem 😂😂😂😂😂 Dankie Bondels.
Januarie 21, 2021 om 4:24 nm	 Antwoord
Sjoe, julle het as familie baie noue ontkomings met water beleef! My hare rys as ek daaraan dink.
Januarie 21, 2021 om 4:06 nm	 Antwoord
Na al hierdie jare swel my hart van dankbaarheid dat ons ongeskonde deur al die noue ontkomings gekom het. Dat Timothy wat vir dood uit die swembad gehaal is nie breinskade opgedoen het nie is 'n wonderwerk.
Januarie 21, 2021 om 4:22 nm	 Antwoord
Januarie 21, 2021 om 5:07 nm
Joe, Kameel. Dis wraggies besige beskermengele as julle by water uitkom. Dankbaar dat jy wonders rondom water kan vertel. 💝💐 (Ek stuur vlerkies en tubes.😉)
Januarie 21, 2021 om 5:09 nm	 Antwoord
Dit was beslis n besige lewe…. en ek dink die beskermengele het bontgespring. Het darem nog een paar vlerkies in my kas…. die meeste kinders is nou groot genoeg; net nog my seun se twee kleintjies.
Januarie 21, 2021 om 8:34 nm	 Antwoord
Ek lief bewonder jou kleurryke lewensverhale en wysheid en onkreukbare humorsin.💐💝
Januarie 21, 2021 om 8:37 nm
Sjoe Vuurvliegie dankie ❤
Januarie 21, 2021 om 9:01 nm
Mensdom, Kameel, jy/julle het omtrent ń geskiedenis met water!!! Wens so ek kan jou gaan oplaai en bietjie op ons barge "entertain."😉🤗
Januarie 21, 2021 om 5:38 nm	 Antwoord
Unatjie ek sal oorboord val 😅😅😅😅 maar dit klink lekker.
Januarie 21, 2021 om 7:04 nm	 Antwoord
So, ek het laas gehoor dat jy 'n bietjie gaan surf wanneer jy weer Suidkus toe kom? Ek gaan solank my kameras se batterye laai.
Januarie 21, 2021 om 5:47 nm	 Antwoord
Neeeeeeee Hester asb nie. My laaste poging het mos in 'n fiasko verander met my dronkkop. Ek het finaal die branderryery vaarwel toegeroep 😢😢😢 Gisteraand gesels ek en ons pastoorsvrou van 35 jaar gelede oor die foon. Sy vertel hoe sy my my energie beny het, en die dinge wat ek aangevang het. Ek moet myself maar troos met die wete dat ek voluit gelewe het.
Januarie 21, 2021 om 7:03 nm	 Antwoord
Sjoe dis nou regtig bewys dat daar n beskermengel is. Ek is ook bly dat jy daaroor geskryf het. Dit gee ontlading en bewys beslis dat jy baie beleef het. Daardie band wat so rondgesleep is in water sal enige- een se kop laat draai. Dankie vir jou mooi en lekker skryf.
Januarie 22, 2021 om 9:47 vm	 Antwoord
Kry net vanoggend 'n geestelike boodskap van 'n vriendin af… en waaroor praat die pastoor? Water!!! Ja vrou ek het baie dinge in my lewe belewe. Wanneer ek terugkyk op die pad besef ek net hoe onbeskryflik groot God se Genade oor ons was, en nog steeds is. Lekker slaap!!!
Januarie 22, 2021 om 9:54 vm	 Antwoord
Ek kan beaam van God se genade en dat Hy ops Sy tyd uithelp. As jy die lees is dit dalk al dag, so jy moet n heerlike naweek hê. Ons het n lang naweek. Daar is iewers groot brand hier naby. Daar is nou al 4 brandweerwaens by my huis verby.
Januarie 23, 2021 om 12:49 vm
Waarlik genade onbeskryflik groot. Jy het waarlik ń pad met water gestap. N pad van oorwinning in God.